Tirsdag eftermiddag er en besked tikket ind på Henrik Brandts mobil fra Aalborg Forsyning. Som følge af det vejarbejde, der er i gang, bliver der lukket for vandet på Vesterbro onsdag mellem klokken 9.00 og 14.00. - Det er enormt dårlig varsling. Det giver os 20 timer til at finde en løsning, siger medindehaver af frisørsalonen Art of Hair, Henrik Brandt. - Det er jo umuligt for os at arbejde uden vand, og med så dårlig varsel har vi ingen mulighed for at planlægge os ud af det, tilføjer han. På Vesterbro er det både tandlæger, frisører, fitnesscentre, dagligvarebutikker og spisesteder, der onsdag kommer til at stå uden vand i adskillige timer. Usædvanligt med kort varsel Dagens sene besked fra Aalborg Forsyning hører til sjældenhederne, forsikrer distributionschef Ole Neerup-Jensen. - Det er vi sindssygt kede af. Vi plejer at varsle sådant arbejde i god tid, men i den konkrete sag har vi et meget lille vindue til at nå at renovere, og så bliver vi nødt til at gøre det, når muligheden er der, forklarer han. Det er en ledningsrenovering i krydset ved Prinsensgade, der er skyld i vandafbrydelsen, og onsdagens arbejde er vigtigt for, at renoveringen hurtigt kan afsluttes. Distributionschefen har i løbet af tirsdagen haft fat i flere andre virksomhedsejere i det berørte område for at informere dem om situationen og for at tilbyde at finde en løsning, hvis der skulle opstå problemer. - Vi har prøvet at tage fat i dem for at tilbyde at køre vand ind til dem, så de kan udføre deres arbejde som normalt. Dem vi ikke har nået at snakke med, må gerne tage fat i os, så vi kan finde en løsning og eventuelt sende noget vand ud, siger Ole Neerup-Jensen.

Opsummering:
Renoveringsarbejde i Aalborg betyder, at vandet lukkes på Vesterbro med et døgns varsel. Det besværliggør arbejdet for en frisørsalon på gaden.